ભારતના વડાપ્રધાનને ઉદ્દઘાટન પ્રવચન માટે મળેલા આમંત્રણના ઘણા સૂચિતાર્થો છે. પ્રથમ દૃષ્ટિએ જ સમજાય એવી બાબત એ છે કે વિશ્વ સમુદાય ચીનના વધી રહેલા પ્રભુત્વથી ચિંતિત છે. વિશ્વ સમુદાય ચીનથી ચિંતિત હોવાના ચોક્કસ કારણો છે. એક તો ચીન લોકશાહી પદ્ધતિ અને નીતિ નિયમોમાં માનતું નથી અને બીજું, તે પોતાની આર્થિક તાકાત પર આંતરરાષ્ટ્રીય સ્તરે પ્રવર્તમાન એવા કેટલાંય નીતિ-નિયમોને તોડી-મરોડી નાંખવાના પેંતરા રચી રહ્યું છે. એ ઉપરાંત જે દેશો આર્થિક વ્યાપાર ક્ષેત્રે વૈશ્વિકરણની સૈદ્ધાંતિક નીતિ-રીતિ અપનાવવા માટે એક સમયે જ્યારે ભારત જેવા દેશોને સલાહો આપી રહ્યા હતા, તેવા કેટલાક દેશો આજે મુક્ત વ્યાપારની બાબતમાં અવરોધો પેદા કરી રહ્યા છે. વડાપ્રધાને એથી જ વિશ્વના દેશોનું એમ કહીને ધ્યાન દોર્યું હતું કે આપણે જ્યારે વિશ્વને એક પરિવાર જેવો જોડાયેલો જોવા માગીએ છીએ, ત્યારે હજુ રૃઢિચુસ્ત નિયમો દ્વારા વૈશ્વિકરણના હેતુને વિપરીત અસર કરાઈ રહી છે. આ ઇશારો સ્પષ્ટ રીતે ચીનની નીતિઓ સામે હતો. નરેન્દ્ર મોદી માત્ર આટલો ઇશારો કરીને જ અટક્યા નહોતા, તેમણે એ પણ ઉમેર્યું હતું કે ભારત ‘વસુદૈવ કુટુંબકમ’ની ભાવના સાથે આ પ્રકારના પડકારનો સામનો કરવા તત્પર છે. વડાપ્રધાને વર્લ્ડ ઇકોનોમિક ફોરમ પર દુનિયાભરના અગ્રણી મૂડી રોકાણકારોને ભારતમાં રોકાણ કરવા પ્રોત્સાહિત કરીને એવો સંદેશ પણ જરૃર પાઠવી દીધો કે ભારતમાં આર્થિક સુધારાઓની પ્રક્રિયા સતત આગળ વધનાર છે.